《主人故亭》
唐代·王建

主人昔专城，城南起高亭。贵与宾客游，工者夜不宁。

酒食宴圃人，栽接望早成。经年使家僮，远道求异英。

郡中暂闲暇，绕树引诸生。开泉浴山禽，为爱山中声。

世间事难保，一日各徂征。死生不相及，花落实方荣。

我来至此中，守吏非本名。重君昔为主，相与下马行。

旧岛日日摧，池水不复清。岂无后人赏，所贵手自营。

浇酒向所思，风起如有灵。此去不重来，重来伤我形。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。